### Beslutningstema

Budgetforslaget for 2025-2028 fremsendes til Kommunalbestyrelsens 1. behandling.

### Sagsfremstilling

Onsdag, den 4. september 2024 er der indgået et bredt forlig om budget 2025 mellem alle partier i Kommunalbestyrelsen for Tønder Kommune.

Budgetforliget udstikker de økonomiske og indholdsmæssige rammer for budget 2025 samt overslagsårene 2026 – 2028.

Med udgangspunkt i en økonomisk sund og velkonsolideret kommune, viser Kommunalbestyrelsen med aftalen for 2025 sammenhold omkring et budget, hvor der er plads til en række initiativer, som understøtter den borgernære velfærd og udvikling i Tønder Kommune.

Økonomiaftalen mellem KL og Regeringen for 2025 viste sig desværre ikke at indeholde de økonomiske midler, som var forventet. Aftalen tilfører samlet den kommunale serviceramme 3,2 mia. kr. Med baggrund i mindre skatteindtægter og en række tekniske ændringer fulgte finansieringen dog ikke helt med.

Som en del af finanslovsforhandlingerne og en ny Økonomiske redegørelse har regeringen fredag, den 30. august 2024 valgt at give kommunerne et ekstraordinært finansieringstilskud på 1,8 mia. kr. for 2025. Tønder Kommune får 19,2 mio. kr. af dette i ekstraordinært tilskud. Samtidig har Tønder Kommune fået en andel af puljen på 800 mio. kr. til særligt vanskeligt stillede kommuner, nemlig 15 mio. kr.

Med Økonomiaftalen og efterfølgende ekstraordinære tilskud for 2025 har det derfor været muligt for Kommunalbestyrelsen at løfte velfærden i Tønder Kommune.

Samlet set indeholder budgetaftalen for [adresse] nye velfærdsinitiativer for i alt 85 mio. kr. og et anlægsprogram med nye og igangværende projekter for i alt 434 mio. kr. over den 4-årige budgetperiode.

For fortsat at fastholde den strukturelle balance gennem et overskud på den ordinære drift, som kan finansiere et fornuftigt anlægsniveau samt sikre økonomisk råderum til politiske prioriteringer er der sket omprioritering inden for servicerammen.

Forslaget til 1. behandling baseres på følgende finansiering:

* Kommunal personskatteprocent uændret på 25,3 %
* Grundskyldspromille på 10,8, dog 6,44 for landbrug m.v.
* Statsgaranteret udskrivningsgrundlag for 2025

I forhold til dækningsafgift for offentlige ejendomme opkræves i 2025 ét samlet beløb pr. ejendom (tidligere dækningsafgift af grundværdi og forskelsværdi) svarende til det beløb, der er opkrævet i 2024. Der opkræves ikke dækningsafgift for erhvervsejendomme.

Med denne baggrund ser budgetforslaget således ud:

![](data:image/png;base64...)

Høring:

Budgetforslaget sendes i høring hos de høringsberettigede (HMU, Ældreråd, Handicapråd, Folkeoplysningsudvalg og BUPL) fra den 20. september 2024. Sidste frist for aflevering af høringssvar er den 29. september 2024.

Ændringsforslag:

Torsdag den 26. september 2024 kl. 12.00 er sidste frist for ændringsforslag fra Kommunalbestyrelsens medlemmer til Økonomiudvalgets 2. behandling af budgettet. Eventuelle ændringsforslag udsendes umiddelbart herefter til de høringsberettigede.

Takster:

Takster godkendes i forbindelse med 2. behandling af budgettet.

### Indstilling Direktionen indstiller,

|  |  |
| --- | --- |
| at | budgetforslaget for 2025-2028 fremsendes til Kommunalbestyrelsens 1. behandling. |

Beslutning fra Økonomiudvalget, 12. september 2024, pkt. 3:

Indstillingen anbefales.

### Beslutning

Budgetforslaget for 2025-2028 oversendes til 2. behandling.

Forslaget sendes i høring. Sidste frist for afgivelse af høringssvar er den 29. september 2024.

Sidste frist for aflevering af ændringsforslag fra Kommunalbestyrelsens medlemmer er den 26. september 2024 kl. 12.00.

Takster godkendes i forbindelse med 2. behandling af budgettet.

Jack Jacobsen (V) deltog ikke i mødet.